b'\n_START_ARTICLE_\nIvan Guidea\n_START_SECTION_\nCarier\xc4\x83\n_START_PARAGRAPH_\nS-a apucat de lupte libere \xc3\xaen 2004, la v\xc3\xa2rsta de 16 ani. Primul lui antrenor a fost Iuri Cerednik, urmat de Grigori Ciorici. A evoluat pentru reprezentativa Republicii Moldova p\xc3\xa2n\xc4\x83 \xc3\xaen anul 2009, timp \xc3\xaen care a suferit din cauza lipsurilor financiare. Tranzi\xc8\x9bia spre Rom\xc3\xa2nia a fost una greoaie, Guidea f\xc4\x83c\xc3\xa2nd o pauz\xc4\x83 competi\xc8\x9bional\xc4\x83 p\xc3\xa2n\xc4\x83 \xc3\xaen anul 2013. Procesul a fost \xc3\xaent\xc3\xa2rziat din cauza documenta\xc8\x9biilor necesare. Mentorul s\xc4\x83u este Anatolie Guidea, fratele lui, medaliat european \xc8\x99i mondial \xc8\x99i actual antrenor al lotului na\xc8\x9bional al Rom\xc3\xa2niei.\n_START_SECTION_\nPalmares competi\xc8\x9bional\n_START_PARAGRAPH_\nDebutul s\xc4\x83u \xc3\xaen acest sport a fost unul \xc3\xaencununat de succese, c\xc3\xa2\xc8\x99tig\xc3\xa2nd medaliile de bronz la Europenele de cade\xc8\x9bi din 2004 \xc8\x99i 2005, \xc3\xaen cadrul categoriei 42 respectiv 50 de kg._NEWLINE_Prima lui performan\xc8\x9b\xc4\x83 sub steag rom\xc3\xa2nesc a fost la turneul Dan Kolov - Nikola Petrov din 2013, unde a ob\xc8\x9binut medalia de bronz la categoria 60 de kg. La memorialul Ion Corneanu din Rom\xc3\xa2nia a fost distins cu medalia de aur._NEWLINE_Guidea a revenit la turneul interna\xc8\x9bional Dan Kolov - Nikola Petrov \xc3\xaen 2015, unde a reu\xc8\x99it o performan\xc8\x9b\xc4\x83 de excep\xc8\x9bie, locul 1 la categoria 61 de kg. A participat \xc8\x99i la Jocurile Europene din 2015, unde a fost eliminat \xc3\xaen recalific\xc4\x83rile pentru finala de bronz._NEWLINE_\xc3\x8en 2016, a reu\xc8\x99it clasarea pe locul trei la Europene de la Riga, \xc3\xaen cadrul categoriei 61 de kg. La turneul de calificare la Jocurile Olimpice de var\xc4\x83 din 2016 s-a clasat pe primul loc la categoria 57 kg, reu\xc8\x99ind calificarea. La Jocuri, Ivan Guidea a p\xc4\x83r\xc4\x83sit competi\xc8\x9bia \xc3\xaen sferturi.'